b'\n_START_ARTICLE_\nPlini el Jove\n_START_SECTION_\nBiografia\n_START_PARAGRAPH_\nPlini el Jove nasqu\xc3\xa9 al si d\'una fam\xc3\xadlia de rang eq\xc3\xbcestre molt adinerada. El seu pare mor\xc3\xad quan ell era encara menut i Plini va ser adoptat per l\'oncle, Plini el Vell, que el f\xc3\xa9u estudiar a Roma, a l\'escola de Quintili\xc3\xa0. El seu nom, seguint les normes republicanes, hauria estat Gai Plini Cecili\xc3\xa0 Segon (Caius Plinius Caecilianus Secundus). Educat amb cura per Plini i pel seu tutor Vergini Ruf, es va dedicar a les lletres i als 14 anys va escriure una trag\xc3\xa8dia en grec. Va estudiar eloq\xc3\xbc\xc3\xa8ncia amb Quintili\xc3\xa0 i Nicetes Sacerdos i, progressivament, va adquirir reputaci\xc3\xb3 d\'un home intel\xc2\xb7ligent i erudit._NEWLINE_Es dedic\xc3\xa0 a l\'art orat\xc3\xb2ria i als 19 anys va comen\xc3\xa7ar a parlar al f\xc3\xb2rum i va actuar sovint com a advocat a la cort dels centumviri. Transcorregu\xc3\xa9 tots els estadis del cursus honorum sota l\'imperi de Domici\xc3\xa0: trib\xc3\xba militar a S\xc3\xadria, q\xc3\xbcestor, pretor l\'any 93 i c\xc3\xb2nsol el 100, any en qu\xc3\xa8 va escriure un paneg\xc3\xadric dedicat a Traj\xc3\xa0. En algun moment va ser tamb\xc3\xa9 curador del canal i les vores del T\xc3\xadber._NEWLINE_Probablement, gr\xc3\xa0cies no tan sols al seu talent, sin\xc3\xb3 tamb\xc3\xa9 a la fortuna i les amistats amb poderosos, la seua carrera va ser de les m\xc3\xa9s brillants i arrib\xc3\xa0 a ser prefecte de l\'erari de Saturn, \xc3\xa9s a dir, un dels tresorers de l\'imperi. Al final de la seua vida, era governador a Bit\xc3\xadnia entre els anys 111 i 113, any en qu\xc3\xa8, probablement, mor\xc3\xad._NEWLINE_Es va casar dues vegades, la segona amb Calp\xc3\xbarnia, la n\xc3\xa9ta de Calpurni Fabat, que era for\xc3\xa7a m\xc3\xa9s jove que ell. Amb cap de les seves dues dones va tenir fills._NEWLINE_La seva vida \xc3\xa9s coneguda per les seves cartes. Era ric i va construir un temple a Tifernum, i va fer altres contribucions en edificis p\xc3\xbablics. _NEWLINE_Es conserven de les seves obres el paneg\xc3\xadric ja esmentat i deu llibres de cartes (Epistolae)._NEWLINE_A finals d\'agost del 79 Plini el Jove va presenciar personalment l\'erupci\xc3\xb3 del Vesubi, que trenta anys despr\xc3\xa9s  va relatar aix\xc3\xad en una carta a T\xc3\xa0cit\xc2\xa0: "Un n\xc3\xbavol sorgeix de la muntanya (el Vesuvi); per la seva forma i aspecte general, sembla un arbre i, m\xc3\xa9s precisament, un pi pinyer. El n\xc3\xbavol s\'eleva a una gran al\xc3\xa7ada formant primer el tronc i despr\xc3\xa9s les branques que surten de l\'arbre"_NEWLINE_En aquesta mateixa ocasi\xc3\xb3 hi mor el seu oncle matern, Plini el Vell, probablement asfixiat pels gasos de l\'erupci\xc3\xb3.\n_START_SECTION_\nLa Vila de Plini\n_START_PARAGRAPH_\nAl llac de  Como Plini hi va tenir diverses granges i algunes viles, heretades del pare o de la mare, que mai va voler vendre per raons sentimentals, tot i les p\xc3\xa8rdues produ\xc3\xafen, no pas degut a la fertilitat de les terres, sin\xc3\xb3 al poc treball dels agricultors. Les seves cases preferides eren la "Comoedia" i "Tragoedia". Alguns historiadors, entre ells Boldini, basant-se en les moltes troballes arqueol\xc3\xb2giques realitzades el 1920 creuen que la vila era prop del castell Lierna, Tamb\xc3\xa9 la descripci\xc3\xb3 de Plini "haec unum sinum molts curvamine amplectitur" identifica l\'entrada de la platja "Riva Bianca" de Lierna. En les seves viles en el llac que es van agregar a l\'her\xc3\xa8ncia rebuda pels seus amics, incloent Saturn\xc3\xad, Plini sovint anava en lierna, que \xc3\xa9s anar amb vaixell a trobar als seus amics.'